Nóg 'n 'rasvoorval' by Virgin Active | Maroela Media
Nóg 'n 'rasvoorval' by Virgin Active
'n Swart man beweer 'n wit man het op hom gespoeg by die Virgin Active gimnasium in Hatfield, Pretoria.
City Press berig dat Brian Maluleke (23) nou bang is om weer na die gimnasium te gaan sedert die voorval wat glo Dinsdag plaasgevind het. "Ek het begin oefen toe ek voel daar drup iets teen my oor af. Ek het besef die wit man langs my het pas op my gespoeg. Ek het hom gevra hoekom hy op my gespoeg het waarna hy ongeskik geantwoord het: Jammer ou dit was 'n ongeluk, ek het probeer om 'n gewig op te tel." Maluleke sê die ander mense het niks gedoen om te help nie. "Ek was verneder en bang. Ek was die enigste swart persoon daar en het nie verstaan wat besig was om te gebeur nie." Volgens die berig het Virgin Active se besturende direkteur, Ross Faragher-Thomas, om verskoning gevra vir die voorval en die man se gym lidmaatskap opgeskort. Faragher-Thomas sê hulle het ook vir berading betaal vir die Maluleke aangesien hy glo sukkel om te slaap sedert die voorval en nog nie weer by die werk was nie. Lees meer hier.
Dit is die soveelste beweerde 'rasvoorval' by die Virgin Actvie-groep die afgelope ruk. Vroeër die maand het 'n vrou van KwaZulu-Natal 'n nag agter tralies deurgebring nadat sy glo 'n rassistiese aanmerking gemaak het teenoor 'n man by 'n Virgin Active in Richardsbaai. Verlede maand het 'n vrou beweer dat 'n medelid by 'n Virgin Active-gimnasium aanstoot geneem het deur haar entoesiasme tydens 'n spinfiets-klas en haar 'n "verdomde k*****, 'n kakkerlak en 'n selfsugtige teef" genoem het.